Papersnake/gushiwen huggingface dataset:
送经臣富顺寺丞
王安石（宋代）

故人为县楚江边，海角犹闻政事传。
万井已安如赤子，一麾今去上青天。
应开醉眼酴醾下，莫起归心杜宇前。
报主代亲俱有地，几人忠孝似君全。
早起五言三韵
韩偓（唐代）

万树绿杨垂，千般黄鸟语。庭花风雨馀，岑寂如村坞。

依依官渡头，晴阳照行旅。
始闻秋风
刘禹锡（唐代）

昔看黄菊与君别，今听玄蝉我却回。
五夜飕飗枕前觉，一年颜状镜中来。
马思边草拳毛动，雕眄青云睡眼开。
天地肃清堪四望，为君扶病上高台。
泊木渎镇
程庭（清代）

小桥通野市，远岫入溪烟。僧磬夜初静，渔镫人未眠。

长腰炊玉粒，缩顶煮银鳊。愿得携琴酒，牵萝葺一椽。
富春严子陵祠
柴望（宋代）

桑田何处海漫漫，耕垄传闻建武间。
真主不缘符白水，先生安武饭青山。
至今衰草遗寒烧，此日秋江起暮鹇。
万里崎岖祠下路，不知行役几人閒。
玉梁道中杂咏
罗与之（宋代）

尘坌不可耐，飘然入林坰。
稍觉道心胜，渐至诗脾清。
静极生孤愁，耿耿难为情。
喧寂两莫惬，吾意何由平。
用韵赠傅学士兼述怀思古 其一
洪皓（宋代）

新诗警策速如神，又见关中出舜民。正是稠云方积雪，俄蒙摛舜便为春。

蜂拥鹤膝音虽婉，金埒铜山句未贫。故将风骚方入选，少卿同是陇西人。
自题画梅
金琮（明代）

一别西湖未得归，孤山风月近何如。
春来剩有看花兴，又向君家写折枝。
题明府清渠宗兄别业
林大春（明代）

柴桑昔载追游地，此日渊明酒兴豪。松菊犹存三径老，琴书在御一堂高。

池窥晓月鱼龙窟，竹覆秋云翡翠巢。莫道东山非大隐，时闻北海寄风骚。
百字令 秋日看花感怀拙存
劳纺（清代）

愔愔轩馆，蹙波纹、数叠湘帘垂地。庭树荫移斜照下，小立碧纱地底。

枝簇轻红，篱扶瘦绿，秋色方清美。对花惆怅，迢遥人隔千里。

无聊独绕珍丛，寒泉自溉，默默愁心碎。几幅蛮笺书遍了，不尽万重离思。

画槛闲凭，幽芳共赏，往事依稀记。兵干扰攘，故乡名岁归未。
鸳枕词 其二
伍瑞隆（明代）

洛妃留梦感陈王，巫女登台望楚襄。千古此心今日见，也知鸳枕故应长。
送何道者
方干（唐代）

何事忽来还忽去，孤云不定鹤情高。真经与术添年寿，

灵药分功入鬓毛。必拟一身生羽翼，终看陆地作波涛。

遍寻岩洞求仙者，即恐无人似尔曹。
登吴山同郭耕梅
宁熙朝（清代）

吴山第一峰头立，倒卷天风却上吹。左界江潮惊万瓦，西横湖翠扑双眉。

何年鹤化丁仙骨，终古鹃啼伍相祠。城郭不须怀旧咏，白云散尽万松枝。
悼雪庵
翁卷（宋代）

悟了无生妙，归空若故乡。竹房三尺像，石榻一炉香。

坏衲犹悬树，新松忽过墙。僧中留不得，几日为凄凉。
和道粹春寒趋馆马上口占
司马光（宋代）

残腊尚要春，清寒更著人。
雪华犹惜别，物意倍添新。
云压宫城重，风调玉漏匀。
行游宜结辔，九陌未多尘。
赠淳于公归养
王旦（宋代）

年少复家贫，悬车去养亲。
铜扉沾美命，彩服称閒身。
纯孝敦时俗，高风似古人。
禁林荣华者，羞见二毛新。
泉布吟
邵雍（宋代）

名为泉布者，无足走人间。
善发难言口，能开不笑颜。
償逋小续命，赒急大还丹。
唯有商山老，非干买得闲。
貂裘换酒 次韵赠戴介眉
许嗣隆（清代）

大地梨园也。遍乾坤、当场傀儡尽蚩蚩者。白眼让君横一世，漫尽杜聋萧哑。

原不肯、寄人篱下。试看屠沽多富贵，合芒鞋、竹杖任潇洒。

杯中物，供陶写。

何须耕钓求诸野。待雄才、挥戈磨盾，雕龙倚马。不则文章游戏耳，嬉笑甚于怒骂。

待他日、逃名洛社。醉舞狂歌天地老，把催花羯鼓花前打。

笑优孟。衣冠假。
偈十首 其四
释道行（宋代）

金乌急，玉兔速，天上星兮地下要。衲僧要透祖师关，劝君拈却面前大案山，自然会得五祖把火入牛栏。
游白云寺分韵 其五
张瑰（宋代）

梵王宫殿静沉沉，使节乘闲访道林。蕉叶绿齐山路狭，松花香落野坛深。

明窗净月窥禅意，白石清潭见佛心。此地重来休负约，未须徵逐恋朝簪。
大雨
陆游（宋代）

北风挟骄云，突起塞宇宙，赫日初未西，盼转失白昼。
翻空黑帜合，列阵奇鬼斗，雨镞飞纵横，雷车助奔骤。
平阶水入户，沟渎不能受。
对面语不闻，持繖避屋漏。
儿童抱图书，衣屦那暇救。
纵暴理岂长，忽已收檐溜。
比邻更相劳，捃拾如过寇。
老子独痴顽，长歌对醇酎。
明发西馆晨炊蔼冈四首
杨万里（宋代）

盘蔬盂饭趁朝饥，争指枯肠作地基。
不觉南山新笋蕨，搀先占却未多时。
满江红 其一 建安戏用林碧山韵
刘将孙（宋代）

正好花时，忽办得、匆匆来去。道一往无情，却又别颦愁妩。

四海云鬟高样髻，长思红袖□分路。怪近来、不怨客毡寒，婵娟误。

黄花约，终难据。曾未肯，清园住。只昼思夜梦，浅斟低诉。

莲子擘开谁在薏，徐娘一笑来何暮。又争知、寂寞白头吟，寒机素。
饮百花洲四首
黎廷瑞（宋代）

北岭寻花云绕屐，东湖栽酒水平船。
旧游零落令余几，回首春风十二年。
和曾吉甫四明见寄二首
吴芾（宋代）

风烟浩荡甬东州，方羡公为烂漫游。
岂料连宵垂雨脚，未容杲日出云头。
扶藜登眺心应在，隐几吟哦趣更幽。
遥想乍晴须痛赏，诗成还肯寄来不。
寄王舜华
吴孺子（明代）

夫子只高卧，世人空自忙。
读书一万卷，过目不能忘。
曲涧浮春水，孤村集众芳。
此时犹未起，红日到山房。
题诚斋像二首 其二
刘克庄（宋代）

平园左相亚传，澹庵资政端明。老先生活八十，中秘书了一生。
管生时顺昔从予学今为历官同舟西上
陶安（明代）

牺图窥圣秘，凤历授人时。大礼占新岁，同行逊旧师。

烟尘千里净，桑梓寸心思。西谒军门后，舒州访故知。
偈颂七十八首
释正觉（宋代）

本源无风波，真界绝涯畛。
木人步月归，转侧功勋尽。
霓裳中序第一·湘屏展翠叠
周密（宋代）

湘屏展翠叠。恨入宫沟流怨叶。釭冷金花暗结。又雁影带霜，蛩釭凄月。珠宽腕雪。叹锦笺、芳宇盈箧。人何在，玉箫旧约，忍对素娥说。愁切。夜砧幽咽。任帐底、沈烟渐灭。红兰谁采赠别。洛汜分绡，汉浦遗玦。舞鸾光半缺。最怕听、离弦乍阕。凭阑久，一庭香露，桂影弄栖蝶。
句
秦观（宋代）

断霞一抹海天低。
训蒙绝句 仁二首 其一
朱熹（宋代）

心无私滓与天同，物我乾坤一本中。随分而施无不爱，方知仁体合言公。
春怀
高翥（宋代）

江南春尽尚春寒，添尽征衣独掩关。
日暮酒醒闻谢豹，所思多在水云间。
游净社寺
陈龟年（宋代）

古寺何年斩，山空一片云。
乔松含晚翠，修竹洒清阴。
老衲朝阳缀，睢鸠带雨吟。
殿院曾渊子宅酒酣放歌
廖应淮（宋代）

禽声兮啾啾，草色兮幽幽。
风{左火右专}{左火右专}兮火怒，泉殷殷兮血流。
屋将焚兮燕呢喃以未已，鼎沸兮虱婆娑其不休。
归去来兮，不归兮焉求。
丛桂
史尧弼（宋代）

秋风芳桂丛，的皪好颜色。
乃公欲盘旋，戒子勿剪伐。
冶父山居
雪浪法师（明代）

风雨杳无人至，开门静里生涯。
诗字蒲团经卷，烧香汲水烹茶。
颂古三十八首
释慧方（宋代）

坏与不坏，言端语端。
舌头咬破，自觉心酸。
大随投子，终无两般。
万里区区，独自往还。
了妄元真
释清远（宋代）

问汝贪嗔痴，家住在何处。我今要与汝，各各分头去。

好好细思量，免被他官府。大者名为贪，养得二舍弟。

三郎都一处，日夜共活计。令汝家户大，使汝善调制。

子今苦厌我，我与子发誓。一要子自知，二要子依例。

三要当处生，四要欢喜偈。与汝善和同，一一无凡秽。

一觉一切了，何须去烦翳。我是诸佛母，十方及三世。
题岳麓西轩三绝
胡寅（宋代）

月户风窗悄不扃，静中真乐故难名。
山泉未识幽人意，自作穿林写壑声。
独酌罢夜坐
陆游（宋代）

不见麴生久，惠然相与娱。
安能论斗石，仅可具盘盂。
听雨蒙僧衲，挑灯拥地炉。
勿生孤寂念，道伴大狸奴。
公会亭
宋祁（宋代）

吏罢得休沐，襟怀萧散中。
静时飞蝶梦，闲处上皇风。
稚篠因依碧，疏花磔索红。
素餐无所事，天幸一衰翁。
燕城读史
罗公升（宋代）

德宗急治相鬼质，间架算尽琼林开。
鲁宣强聒亦徒耳，直到山南未觉来。
合宫歌
周必大（宋代）

圣明朝，旷典乘秋举。大飨本仁祖。九室八牖四户。敕躬齐戒格堪舆。盛牲实俎。并侑总稽古。玉露乍肃天宇。冰输下照金铺。燎烟嘘呼。郁尊香，云门舞。仿佛翔坐，灵心咸嘉娱。众星俞美，光属照熉珠。清晓御丹凤，湛恩偏浃率溥。欢声雷动岳镇呼。徐命法驾，万骑花盈路。献胙慈极，寿同箕翼，事超唐虞。看平燕云，从此兴文偃武。待重会诸侯，依旧东都。
题刘氏绿映亭二首
吕祖谦（宋代）

凉叶翻翻不受尘，芒鞋藤杖及清晨。
开窗小放前溪入，澄绿光中独岸巾。
同蕲州上官节推登光州增胜楼
戴复古（宋代）

增胜楼中共倚栏，平原渺渺接青山。
夕阳明处人烟少，胡马曾来闯五关。
赠三乡浮图智聪一首
尹洙（宋代）

伊昔相逢日，于今二十年。
师随安乐住，我岂利名牵。
自笑真徒尔，何如养浩然。
西门女几路，未得赋归田。
过紫溪驿读黄安中中丞留题
刘弇（宋代）

金銮天仙才，渗漉肤寸管。由来风骚将，要出江谢远。

一生忠孝心，伦匹世所罕。曩闻奉安舆，驾言得兹馆。

喜先行辀动，荣入綵衣暖。他年逝波痛，故国松楸眼。

春晖草心尽，日力乌哺短。银钩壁间字，刺落归粉板。

捉衿来孰复，如渴釂斝盏。顾我幺么姿，辱公披沙拣。

波澜溯沿阔，藻火止觇矕。公今青云上，功业壮图满。

此诗落人间，鼎味才一脔。
桃花
周朴（唐代）

桃花春色暖先开，明媚谁人不看来。
可惜狂风吹落后，殷红片片点莓苔。
夜游曲
郑愔（唐代）

汉室欢娱盛，魏国文雅遒。许史多暮宿，应陈从夜游。

西园宴公子，北里召王侯。讵似将军猎，空嗟亭尉留。
订《中晚唐诗人主客图》既成，怅然有感，题卷末二首 其二
李宪噩（清代）

前生应有罪，天谴作诗人。但见无双士，常膺不次贫。

青山穷道路，白首役精神。独为求知己，淹留万古身。
周平王庙
陈梓（清代）

不信东迁百战余，峨然庙貌托精庐。破除文武千年业，成就《春秋》一部书。

岂有《小弁》伤嫡庶，空闻《扬水》怨兵车。至今濒海遗民泪，禾黍离离洒故墟。
寄提举朝议丈
彭汝砺（宋代）

安稳青云喜得舆，寂寥穷巷忆回车。灌畦搰搰知同病，游刃恢恢想自如。

暇日会驰千里驾，好风时寄一行书。爱公有似能鸣雁，顾我还同喣湿鱼。
德辉次旧韵见寄复和
葛胜仲（宋代）

邗沟别清扬，十稔限南北。羁游多面交，从谁吐心臆。

初筵群玉府，香誉蔼区域。如何窾言加，进寸辄退尺。

归来赋郊居，邀客赏冰霓。青云一蹙易，斜飞要游历。

水镜岂无人，瑾瑜固易识。君子有常道，要不失语默。
上巳日周丞相少保来访敝庐，留诗为赠
杨万里（宋代）

杨盐金胜贺盐家，赐湖岂比赐书华。
回环自辟三三径，顷刻常开七七花。
门外有田聊伏腊，望中无处不烟霞。
却惭下客非摩诘，无画无诗只谩夸。
九日渡淮喜东南顺风 其二
萨都剌（元代）

东南风送渡淮船，过雁声寒水接天。落日红霞收未尽，澹云微月出东边。
宫词
宋白（宋代）

春风法曲舞霓裳，绣罢深宫请赐香。
司宝传言贵妃坐，真珠帘映雪衣娘。
贸题资圣寺宗己嘉遁居
刘忠顺（宋代）

院幽庵更小，嘉遁称名尊。
展榻殊无地，看山别有门。
潮来供菜圃，云过隔城村。
了毕如来藏，任他风动摇。
宣城见杜鹃花
李白（唐代）

蜀国曾闻子规鸟，宣城又见杜鹃花。
一叫一回肠一断，三春三月忆三巴。
冬日
张镃（宋代）

半空飞雨整还斜，翳日游云散复遮。
七字吟情书柿叶，一年心事约梅花。
关门人识陶潜室，静坐自疑庞蕴家。
纸帐蒲龛方用事，更须何物作生涯。
满庭芳 春闺，集美人名
汤莱（清代）

晓雾非烟，朝云初霁，枝头开遍红红。莫愁春去，梨雪未飞琼。

谁控双钩碧玉，见小小、檐雀窥栊。伤情处，无知小妹，琴操弄焦桐。

东东。却浑似，琵琶写怨，箫管翾风。更莺莺歌啭，燕燕音浓。

欲写丽春无计，正桃叶、飞下花丛。红桥畔，水流人静，清照碧潭中。
石盆石菖蒲
杨弘道（元代）

山回溪流清，瘦茎生九节。参桂伯仲间，芝兰媲芳洁。

重城烟尘昏，客土膏液绝。灵药不可活，我心方蕴结。

巧匠刳云根，汲井注寒冽。青青渐滋荣，岁晚堪采撷。
春日行
傅范淑（清代）

海棠渍露杨搓烟，何似霜叶红秋边。仓庚紫乙花中天，啁啾声来圆复圆。

如歌互答如管弦，妙手偶得诗自然。
休沐日期衍公游北山不果独卧斋中
高启（明代）

休沐欣逢一日闲，拟邀禅客共登山。
两筇未许寻萝径，孤枕应须掩竹关。
历历远峰尘土外，萧萧深屋草莱间。
安眠却胜清游乐，觉看斜阳燕子还。
蝶恋花·晚止昌乐馆寄姊妹
李清照（宋代）

泪湿罗衣脂粉满，四叠阳关，唱到千千遍。人道山长山又断，萧萧微雨闻孤馆。(山又断 一作：水又断)
惜别伤离方寸乱，忘了临行，酒盏深和浅。好把音书凭过雁，东莱不似蓬莱远。
题方钧袖珍山水卷六首 其五 古木幽篁
弘历（清代）

幽篁既潇洒，古木亦振奇。恰似嵇与阮，相逢把臂时。
岁暮叹三首 其一
张耒（宋代）

秋日苦短秋云多，北风萧萧洛水波。□□□□□□□，长林撑空叶馀柯。

鸣雁高飞去不息，晚花悠悠能几何。洛阳经年客未去，岁暮搔首空悲歌。
忆福州旧居菊花
吕本中（宋代）

问讯阶前菊，如今属阿谁。祗应风露底，犹记摘残枝。
午睡起得富沙信
黄公度（宋代）

閒处工夫要破除，茅堂一枕黑甜馀。漆园栩栩看成蝶，边笥甜甜旧贮书。

扫尽机心还罔象，了无行迹甜华胥。故人千里能知我，远寄月团供燕居。
清溪来明府出二子请诗因遗一绝
杜荀鹤（唐代）

珠明玉润尽惊人，不称寒门不称贫。

若向吾唐作双瑞，便同祥凤与祥麟。
巫山一段云 暑夕
沈榛（清代）

微汗凝霞脸，轻风逗宝鬘。徐徐散步月弯环。时听竹珊珊。

自觉散衣厚，难将纨扇闲。榴花含露色斑斑。烟雾远迷山。
侠客行
李白（唐代）

赵客缦胡缨，吴钩霜雪明。
银鞍照白马，飒沓如流星。
十步杀一人，千里不留行。
事了拂衣去，深藏身与名。
闲过信陵饮，脱剑膝前横。
将炙啖朱亥，持觞劝侯嬴。
三杯吐然诺，五岳倒为轻。
眼花耳热后，意气素霓生。
救赵挥金槌，邯郸先震惊。
千秋二壮士，烜赫大梁城。
纵死侠骨香，不惭世上英。
谁能书阁下，白首太玄经。
送黄郡博之官高邮 其二
释居简（宋代）

贵作横金客，才如切玉刀。长城坚未下，大敌勇难鏖。

老兔明千里，垂虹绿半篙。何时醉醽醁，伴我读离骚。
连日至梅仙坞及花泾观桃花抵暮乃归二首 其二
陆游（宋代）

桃花坞近钓鱼矶，不比刘郎万里归。水底红云迷醉眼，樽前绛雪点春衣。

病依几杖犹能出，老爱风光未忍违。天借清游每穷日，夜深炬火候柴扉。
大龙湫
薛师石（宋代）

昔闻天下山，衡岳称崇丘。
又闻天下水，江汉为巨流。
古有山海经，历历叙九州。
李唐三百载，诗家无一留。
及观郦道元，此地亦不收。
不知诺矩那，何事能穷搜。
我来玄妙境，万丈悬清湫。
石壁去无极，百里弥道周。
云气冒群岫，龙宫深以幽。
轻舆岩壑底，竟日涉溪游。
阴晴异瞻瞩，远近难搜搂。
飘如飞素练，粲若散琳璆。
风掀一潭雨，佛坐四时秋。
喧呼势益骤，光涌声弥吼。
变化有如此，溥博谁与俦。
吾谓神龙力，岂翳人鬼谋。
稽首荷玄遇，久坐劳双眸。
一杯却岚暑，旋步轰雷稠。
以吾澹世虑，欻起杞人忧。
何当骑天狼，满引射斗牛。
临卒书诗
古成之（宋代）

物外乾坤谁得到，壶中日月我曾游。
留今留古曾留得，一醉浮生万事休。
偶作
释智圆（宋代）

急急西落日，浩浩东去波。
日落波不停，浮生能几何。
青云身未上，白发头已多。
金印未佩腰，道路成蹉跎。
一朝忽得志，顿忘贫贱事。
八珍食方丈，华毂驾天驷。
民瘼无术医，贪狠有心恣。
无何触天网，祸淫谅不爽。
馀殃及子孙，岂祇身长往。
寄语求名士，得志莫如此。
不善宜先知，行道慎莫止。
仁恕及苍生，忠贞辅天子。
好爵终自縻，盛烈垂千祀。
西日与东流，任彼催寒暑。
须知君子人，身死名不死。
泖上嘲吴凝父
范汭（明代）

林皋叶脱风凄凄，远峰森立寒云齐。
满船离思半江月，未到五更鸡乱啼。
杨复先寄荔子仍和予昨所赠二诗因次韵
晁公溯（宋代）

嘉果喜三嗅，名园思一游。
骈头丹壳皱，绕指玉浆流。
味压乾{月巽}子，韵高萧洒侯。
安居日啗此，边堠幸兵休。
次韵和酬
释惟晤（宋代）

灯火青荧云坞寺，清猿叫断有馀音。槛梅雪白春风近，山雨盆馀涧水深。

背世迹怜高鸟迹，结交心契老松心。酬君秀句无新语，徒搅诗肠彻曙吟。
试诸葛生笔因书所怀寄诸弟 其二十
彭汝砺（宋代）

吾爱东林静，幽亭学结茅。风云生石谷，烟雾接林梢。

短槛仙禽宿，疏棂乳燕巢。更无尘俗到，潇洒似寒郊。
余在北门时每立春必前索宫中春词十馀解今逢
宋祁（宋代）

汉宫节物重年华，宝胜迎春绰绰斜。
不待东风吹煦力，剪刀催出上林花。
次韵签判丈喜雪二首
赵蕃（宋代）

鬓非丝素白，颜是酒争红。
献瑞吾无与，哦诗且课功。
要携藜杖出，安得冻泥通。
事已空梁苑，公今亦醉翁。
苫庐
曾丰（宋代）

吾息乾坤之委气，吾身父母之委蜕。
乾坤父母不易酬，身体发肤可轻弃。
文学恨不随父终，视七尺躯鸿毛同。
未容忘形礼制外，犹复假息苫庐中。
万物莫移三载志，屋上有漏中无愧。
蛇容有识宁受欺，鹤固非凡岂容伪。
蛇为仰向鹤俯临，吾乡人始知吾心。
朝誉未知乡誉重，人知不似天知深。
外台乐为上其事，吾君吾相相与记。
非渥其恩奚以厉，占鹊卜灯言喜至。
登真定广惠寺多宝塔
弘历（清代）

祗园尊胜亦雄哉，拾级真登七宝台。云霓层梯供揽结，隋唐胜迹许徘徊。

带形滹水半湾合，画景恒山一坐开。望远凭高每有意，堵波狮象记初来。
致仕後述怀
陆游（宋代）

弹冠绍兴末，解组庆元中。
灩澦危涂过，邯郸幻境空。
闲传相牛法，醉挟斗鸡翁。
冲雨归来晚，山花满笠红。
少年行二首 其二
王贞白（唐代）

弱冠投边急，驱兵夜渡河。追奔铁马走，杀虏宝刀讹。

威静黑山路，气含清海波。常闻为突骑，天子赐长戈。
黄山遇雨
汪兼山（宋代）

谁能炼得娲皇石，我亦叫开阊阖门。
早起蒙天微一笑，依然云气薄崑崙。
和三司蔡君谟内翰獐猿芦雁屏二首 其二
王圭（唐代）

江芦初老渡新鸿，谁把高情托画工。索索西风尉寒羽，萧萧残画伴疏丛。

渔舟欲下滩声急，谈麈重挥暑气空。身在计庭归未得，每将秋思入图中。
谢答闻善二兄九绝句
黄庭坚（宋代）

未尝顷刻可去酒，无有一日不吟诗。
诗狂克念作酒圣，意态忽如少年时。
舟夜
黄居石（明代）

雨遏云痕重，江宽暑气消。橹摇乡梦破，风送客心遥。

仄岭衔山月，轻帆顺去潮。蓬窗间独倚，虚度可怜宵。
他处梅自十月已开烂熳独此今方作花睹之欣然 其三
邹浩（宋代）

梅将喜信自天来，光动书楼趁暖开。花比去年真个好，一齐欣送我侬回。
送吴宪知叔
王十朋（宋代）

出郊闻好语，尽道宪车贤。郡不留三宿，人皆仰二天。

荐章先白屋，贡宇给青钱。上正开宣室，公归席定前。
看花回 其一 越调
周邦彦（宋代）

秀色芳容明眸，就中奇绝。细看艳波欲溜，最可惜微重，红绡轻帖。

匀朱傅粉，几为严妆时涴睫。因个甚、底死嗔人，半饷斜眄费贴燮。

斗帐里、浓欢意惬。带困眼、似开微合。曾倚高楼望远，似指笑频瞤，知他谁说。

那日分飞，泪雨纵横光映颊。揾香罗，恐揉损，与他衫袖裛。
相和歌辞。关山曲
马戴（唐代）

金锁耀兜鍪，黄云拂紫骝。叛羌旗下戮，陷壁夜中收。

霜霰戎衣旗，关河碛气秋。箭创殊未合，更遣击兰州。

火发龙山北，中宵易左贤。勒兵临汉水，惊雁散胡天。

木落防河急，军孤受敌偏。犹闻汉皇怒，按剑待开边。
和张平甫韵
王洋（宋代）

寒谷由来不识春，可怜金殿解宫轩。哀王孙有秋来月，几处愁人不掩门。
园中观草木有感
陆游（宋代）

木笔枝已空，玉簪殊未花，赬桐时更晚，春尽始萌芽。
老人多感慨，俯仰悲岁华，两曜如奔轮，疾去不可遮。
城头插双旗，叠鼓催清笳。
兀然一室间，不复过邻家。
午睡或至暮，乱发垂发发。
所嗟瘦僧死，莫致茶山茶。
偈颂七十六首
释子益（宋代）

最初句，向上机。
瞿昙不会，达磨不知。
知不知，雨余千嶂碧，
春水一溪肥。
送炭与湘山西堂惠然师
释显万（宋代）

纷纷向火乞儿多，独有君如择乳鹅。万煅炉中寻粲可，一堆灰里拔阴何。

雪欺败屋闲犀柄，草卧空庭任雀罗。亟送乌薪相暖热，恐随春梦入南柯。
送孙太冲守怀安
勾涛（宋代）

云顶峰崛奇，金渊水清写。勉从山水游，切勿轻民社。
论语绝句一百首
张九成（宋代）

朽固难雕粪莫杇，於予材美亦何诛。
欲令顾此深为戒，言语之科首宰予。
寿延迈叔祖
程公许（宋代）

吾宗谱牒祖通义，蝉聊到公十五世。
五派之分同一源，如木有本瓜有蒂。
公家门户最赫奕，簪绂相承真鲜俪。
堂堂铁面渠州牧，能以方雨永来裔。
用之不尽地自宽，信有诗书为可继。
龙驹隋寺汗流赭，修途万里自迢递。
箭锋巧中由基的，桂香悭与春官第。
谁知风雨短檠灯，惯作儒生穷活计。
彤檐问俗历三州，和平敛退锋芒锐。
羹藜任笑庖烟冷，嚼蜡倦亲歌舌脆。
似闻皇华催遣送，斗城未必能留滞。
广平传言五百年，凛凛千钧若旒缀。
藉公一力为挽回，澡刷家声旧芳桂。
平生况耐反覆看，穮袞悬知多敛穧。
鼎来富贵正黑头，粲粲芝兰满庭砌。
周盟有幸聊肺腑，鲁泮居然觉疣赘。
所愿宗风振寂寥，敢将末路窃声势。
雾雨濛濛梅子黄，廉泉上薰风细。
千金称寿意何如，自倚亲为新制。
三月晦日同诸僚游三忠祠濯缨亭
欧大任（明代）

良晨指孟陬，俶驾戒徂两。仓庚岂后时，鶗鴂已成响。

晴晖幂东照，绪风款西飏。郊原霭葱茜，皋薄积苍莽。

同官夙无期，乘兴欣共往。偶因陟阳候，颇惬汀洲赏。

攀林搴翠深，临流濯缨爽。烟波始击汰，舴艋及新漾。

西望桔槔亭，尽多汉阴想。津树引花源，河鯈写濠上。

怀以抽翰披，善从盍簪长。凝睇谢壒埃，息心鉴虚朗。

终当谢天伐，归与问吾党。
桐庐县仙人洞十题
黄裳（宋代）

千古岩腰一鉴泉，云霄何处问金仙。盈虚更共潮来去，混沌中含地与天。
颂古九十八首
释印肃（宋代）

三脚驴子弄蹄行，只欲途中拶后生。
一片丹霞尘不染，包藏万有岂称能。
杂兴六言十首 其三
刘克庄（宋代）

直翁寿甫踰八，叔方年不及希。即今高冢麟卧，何时华表鹤归。
淳谒告归省复还海陵
楼钥（宋代）

吾子远归省，重闱俱粲然。
难留毛义檄，又送子真仙。
西笑仍千里，东归约二年。
词场期自力，收取旧青毡。
和林肃翁有所思韵
刘克庄（宋代）

老厌人间事远游，弇州西畔比台州。
须弥身大安知痛，云梦胸宽不贮愁。
旧友惟君真管鲍，诸生若个是程仇。
跳丸去速还舟晚，独立空山两鬓秋。
清平乐·镂烟翦雾
毛滂（宋代）

镂烟翦雾。?鞢无层数。苜蓿青深烦雪兔。引到祥华开处。仙人手翳朝阳。清都绛阙相将。来覆东封翠辇，好遮化日舒长。
观冷水谷桃花
黄顺之（宋代）

石家步障久成尘，移作包山一段春。
惆怅日斜原上路，年年红雨打行人。
避暑松竹间
陆游（宋代）

双柶五丈高，万竹一尺围，上有林蝉鸣，下有涧鸟飞。
正午不见林，我来每忘归。
清诗忽陈前，永与世俗违。
直北有异境，烟汀连钓矶。
何当霜雪时，散发槲叶衣？
到润望竹林寺忆朱昌叔
王令（宋代）

常与幽人过竹林，重来无地豁烦襟。
青山欲去谁堪语，薄俗相期不到心。
何计江湖终隐钓，去随鱼鸟共飞沉。
尘埃闻说难为客，早晚归来忆旧吟。
题采芝图
沈桂芬（清代）

松涛谡谡午风凉，曹阮溪边日月长。镜里朱颜非醉酒，镫前白发已思乡。

布衣芒履还山健，菊蕊芝英满地香。指点烟峦三十六，黄云如海一身藏。
春日杂咏 其一
李弥逊（宋代）

春到陵阳市，人家泊翠微。南烹甘入箸，北户暖生衣。

花暗昭亭寺，鱼肥句水矶。乐游须结社，倒著接䍦归。
临江仙（雪后寄周十）
叶梦得（宋代）

梦里江南浑不记，只君幽户难忘。夜来急雪绕东堂。竹窗松径里，何处问归航。

瓮底新醅应已熟，一尊知与谁尝。会须雄笔卷苍茫。雪涛声隐户，琼玉照颓墙。
杂赋
陆游（宋代）

七十八十古来稀，行年九十固应衰。
已兴工部耳聋叹，更和文公齿落诗。
次韵同年杨使君回自毗陵同泛石湖舟中见赠 其二
范成大（宋代）

曲误不须顾，客狂当好看。日斜双桨急，风驶夹衣寒。

剩说归田乐，休歌行路难。石湖三万顷，何处觅忧端。
定风波·一曲骊歌酒一钟
蔡伸（宋代）

一曲离歌酒一钟，可怜分袂太匆匆。百计留君留不住，君去，满川烟暝满帆风。
目断魂销人不见。但见，青山隐隐水浮空。拟把一襟相忆泪，试向云笺，密写付飞鸿。
天迥
刘子翚（宋代）

天迥孤帆隐约归，茫茫残照欲沉西。
寒鸦散乱知多少，飞向江头一树栖。
哭苏子美三首 其一
韩维（宋代）

未起蛟龙卧，俄缠鵩鸟悲。寝门号故友，穗帐哭孤儿。

业履归舆议，铭文愧绝辞。沧浪亭下路，长负故人期。
路傍草
吴学礼（清代）

路傍草，路傍草，古路迢迢生不了。
百年金谷夕阳天，万里沙场霜月晓。
古路今路一样平，踏来踏去重青青。
吾知此草踏又生，莫教古路无人行。
和韵紫芝留句寄之
韩淲（宋代）

一柱观能好，臞仙须讨寻。从渠有丘壑，何处没山林。

乍惜灵舒试，或矜庄可吟。飒然秋气冷，清梦水之心。
清平乐·香团娇小
元好问（金朝）

香团娇小。拍拍春铄和。一树铅华春事了。消甚珠围翠绕。生经闹簇枯枝。只愁吹破胭脂。说与东风知道，杏花不看开时。
温汤对雪
李隆基（唐代）

北风吹同云，同云飞白雪。白雪乍回散，同云何惨烈。

未见温泉冰，宁知火井灭。表瑞良在兹，庶几可怡悦。
闵农 其五
周馥（清代）

种田莫种黄泥沟，嫁女莫嫁莲花洲。沟田年年发秋水，洲家花花餐穄子。

结姻仍是旧姻家，但求佳婿足桑麻。朝出负薪暮汲水，日助锄苗夜纺纱。

柳林霜重争收叶，菜圃天乾独灌瓜。渠侬不劳乏生路，但解治生劳不苦。

祇恐青黄不接时，嫁衣典尽饥难度。幸免饥寒愿即伸，终身荆布敢辞贫。

茫茫天道那堪问，此辈偏多孤寡人。
送黄金吾、冯侍御乞师日本
张煌言（明代）

中原何地足依墙，惆怅徵师日出方。龙节卧持豸斧客，鱼书泣出豹衣郎。

黄河北去浮青雀，沧海东回献白狼。伫听无衣万里客，绣弧应复挂扶桑。
次韵晁元忠西归十首
黄庭坚（宋代）

前有熊罴咆，後有虎豹号。
已出涧谷底，更陟山阪高。
五日一并食，十年一縕袍。
未知归宿处，岂惮鞍马劳。
橄榄来自嘉州
袁说友（宋代）

筠笼相逐到天涯，喜见森森色正佳。
尚想红盐落青子，未夸黄蜜挂苍崖。
眼中乡味催归梦，足下跫音慰远怀，
稍待酒残回齿颊，余甘犹足助谈谐。
哭匊田诗老
舒岳祥（宋代）

寻源自永嘉，清响黜浮葩。
一字不犯古，五言真到家。
思幽多掩抑，情至重咨嗟。
欲拟徵君诔，天寒日又斜。
庸医治驼
江盈科（明代）

昔有医人，自媒能治背驼，曰：“如弓者、如虾者、如环者，若延吾治，可朝治而夕如矢矣。”一人信焉，使治曲驼，乃索板二片，以一置地下，卧驼者其上，又以一压焉，又践之。驼者随直，亦随死。其子欲诉诸官。医人曰：“我业治驼，但管人直，不管人死。”呜呼！今之为官，但管钱粮收，不管百姓死，何异于此医也哉！(自媒 一作：自诩)
邻女
白居易（唐代）

娉婷十五胜天仙，白日姮娥旱地莲。
何处闲教鹦鹉语，碧纱窗下绣床前。
赠张或
晁说之（宋代）

璧水衣冠明玉雪，市楼风月话江湖。
莫学群儿败家法，入门无不曳长裾。
至后承元煇见和复次韵书病中近况十首 其五
方回（元代）

病无医自愈，餐饭渐如常。懒剔书灯暗，閒挼药纸香。

就令穷有鬼，终爱醉为乡。输与诸年少，从军过乐浪。
送赣士谒前赣侯杨东山
姚镛（宋代）

凝香句满空同石，静向东山卧白云。夫子自能明易学，众人谁解识玄文。

空江短棹浮诗卷，别岸飞花扑练裙。到得带园春已过，煮茶应共竹间分。
婺源道中
方岳（宋代）

梦中绿遍谢家池，梦觉山村雪拥篱，
尽道春寒花未在，晓来开到野棠梨。
山中
喻峙（宋代）

我是山中万户侯，明知骑马胜骑牛。
晚来马上看山色，不似骑牛得自由。
临江仙（熙春台与王取道、贺方回、曾公衮会别）
叶梦得（宋代）

自笑天涯无定准，飘然到处迟留。兴阑却上五湖舟。鲈莼新有味，碧树已惊秋。

台上微凉初过雨，一尊聊记同游。寄声时为到沧洲。遥知欹枕处，万壑看交流。
偈十首
释道行（宋代）

从上宗门事，直是少时辈。
兔子不吃窠边草，象王走入野狐队。
若是少林禅，达磨自不会。
为甚如此，苦瓠苦连根，
甜瓜甜彻蒂。
鹧鸪天
张思济（宋代）

衣润红绡梅欲黄。几年欢意属华堂。红颜阿母逢占虺，班鬓儿童尽举觞。

麟作脯，玉为浆。从今三万六千场。桑麻休说桑田变，自是经门日月长。
和丰庵咏和载西禅师 其三
呼谷（清代）

地僻心已远，澹然寡营欲。时听止观经，共此深密竹。

浥彼林泉清，饮我僧饭绿。闲旷每白日，客至远尘俗。
陈宫
秦韬玉（唐代）

临春高阁拟瀛洲，贪宠张妃作胜游。更把江山为己有，

岂知台榭是身雠。金城暗逐歌声碎，钱瓮潜随舞势休。

谁识古宫堪恨处，井桐吟雨不胜秋。
踏莎美人 又七月看锡山燃灯，和表姊
秦某（张日駜室）（清代）

微润侵衣，嫩凉生树。星桥一簇山深处。青帘翠袖几相招。

赢得山帆欲挂、又停桡。小阁松风，幽窗蕉雨。与卿梦里还同语。

漫投双鲤付轻潮。问取明朝乌鹊、再填桥。
松
吕陶（宋代）

游人何事种芳菲，试把庭松较盛衰。得地不将天质改，有心惟与岁寒期。

一轩野色栽培后，十月霜华秀茂时。造化果能周及物，亦须千丈引乔枝。
挽周畏知二首
赵蕃（宋代）

目疾初传剧，犹思碍读书。
那知遽至是，此恨合何如。
我已鬓俱白，要能世久居。
吾人门户责，骥子总怜渠。
寄延州经略庞龙图
宋庠（宋代）

驿骑传书拂塞尘，开缄长跪墨犹新。
霜余且喜青松在，火尽谁矜白璧真。
嵇阮交游思旧隐，皋夔功丛记名臣。
年来更嗜无生学，笑杀关西仗钺人。
赠蔡子笃诗
王粲（两汉）

翼翼飞鸾。
载飞载东。
我友云徂。
言戾旧邦。
舫舟翩翩。
以泝大江。
蔚矣荒涂。
时行靡通。
慨我怀慕。
君子所同。
悠悠世路。
乱离多阻。
济岱江衡。
邈焉异处。
风流云散。
一别如雨。
人生实难。
愿其弗与。
瞻望遐路。
允企伊伫。
烈烈冬日。
肃肃凄风。
潜鳞在渊。
归雁载轩。
茍非鸿鵰。
孰能飞飜。
虽则追慕。
予思罔宣。
瞻望东路。
惨怆增叹。
率彼江流。
爰逝靡期。
君子信誓。
不迁于时。
及子同寮。
生死固之。
何以赠行。
言赋新诗。
中心孔悼。
涕泪涟洏。
嗟尔君子。
如何勿思。
东风第一枝·酒馆歌云
史达祖（宋代）

酒馆歌云，灯街舞绣，笑声喧似箫鼓。太平京国多欢，大酺绮罗几处。东风不动，照花影、一天春聚。耀翠光、金缕相交，苒苒细吹香雾。羞醉玉、少年丰度。怀艳雪、旧家伴侣。闭门明月关心，倚窗小梅索句。吟情欲断，念娇俊、知人无据。想袖寒、珠络藏香，夜久带愁归去。
昼锦堂
韩琦（宋代）

古人之富贵，贵归本郡县。譬若衣锦游，白昼自光绚。

不则如夜行，虽丽胡由见。事累载方册，今复著俚谚。

或纡太守章，或拥使者传。歌樵忘故穷，涤器掩前贱。

所得快恩仇，爱恶任骄狷。其志止于此，士固不足羡。

兹予来旧邦，意弗在矜衒。以疾而量力，惧莫称方面。

抗表纳金节，假守冀乡便。帝曰其汝俞，建纛往临殿。

行路不云非，观叹溢郊甸。病躯谐少休，先陇遂完缮。

岁时存父老，伏腊洁亲荐。恩荣孰与偕，衰劣愧独擅。

公馀新此堂，夫岂事饮燕。亦非张美名，轻薄诧绅弁。

重禄许安闲，顾己常竞战。庶一视题榜，则念报主眷。

汝报能何为，进道确无倦。忠义耸大节，匪石乌可转。

虽前有鼎镬，死耳誓不变。丹诚难悉陈，感泣对笔砚。
所闻二首
戴复古（宋代）

屡遣和戎使，三边未解兵。
武夫权渐重，□□望何轻。
天下思豪杰，君王用老成。
时无渭滨叟，白首致功名。
减兰 新月
程茯娥（清代）

浮云散尽。一丝露出银塘冷。照上妆台。羞染春山弄玉钗。

波光透入。金仙肯受虾蟆蚀。雁影楼西。认作弓弯不敢飞。
雨中花慢 其二
晁端礼（宋代）

豆蔻梢头，鸳鸯帐里，扬州一梦初惊。忆当时相见，双眼偏明。

南浦绿波，西城杨柳，痛悔多情。望征鞍不见，况是并州，自古高城。

几多映月凭肩私语，傍花和泪深盟。争信道、三年虚负，一事无成。

瑶佩空传好好，秦筝闻说琼琼。此心在了，半边明镜，终遇今生。
凤洞
郑国辅（宋代）

古木森森翳女萝，四山环抱郁嵯峨。
此间定有荆山璞，未审何时遇卞和。
斩开绿棘黄荆路，岩上采霞摇影动。
洞里仙人醉不知，岩前留下无声凤。
我今行向洞前来，是洞须开凤莫猜。
便好跨游三岛去，等闲抖擞轻尘埃。
江亭小憩
释绍嵩（宋代）

不到兹亭久，轩窗眼界开。
江流翻白浪，树影扫青苔。
有鸟衔花出，无人送酒来。
快然心自适，此地亦悠哉。
偈倾一百六十九首
释智朋（宋代）

圣制安居处，凡夫路不同。
过去不可得，现在不可得，
未来不可得。掀翻毗卢楼阁，
只在顷刻。天上无弥勒，
地下无弥勒。
和葛德裕寄纸觅兰四绝句 其三
王庭圭（宋代）

君家词翰妙天下，虿尾银钩世所藏。赠我云蓝岂宜辱，强吟春草拾馀香。
拟枚乘杂诗六首 其六
曹家达（清代）

步出东郭门，杨柳何青青。风花二三月，摇落催芳馨。

愿得絮沾泥，勿为江上萍。沾泥守故土，逐水成飘零。
瑞鹧鸪 住环堵
马钰（金朝）

冬虽无火抱元阳。夏绝清泉饮玉浆。蜡烛不烧明性烛，沉香无玉＊心香。三年赤脚三年愿，一志青霄一志长。守服山侗环堵内，无恩相报害风
更漏子（熏香曲）
毛滂（宋代）

玉狻猊，金叶暖。馥馥香云不断。长下著，绣帘重。怕随花信风。

傍蔷薇，摇露点。衣润得香长远。双枕凤，一衾鸾。柳烟花雾间。
感兴二十七首 其三
方一夔（宋代）

死时鲍鱼臭，生时椒兰芬。好恶相补报，不及寸与分。

当其得势时，六合旁无人。侯邦尽夷灭，胡马亦逡巡。

岂知骊山下，金棺化灰尘。所以杨王孙，自与木石亲。

累累三尺土，悠悠百年身。
别张子鱼三首 其一
王廷陈（明代）

断蓬随天风，飘转云中游。岂不恋本根，一失非我由。

矫矫双鸿鹄，高飞命其俦。猎子隐侧目，横绝焉可求。

托身贵得士，安卑义所尤。之子远行迈，弃我不顾留。

思欲并子济，汉广无方舟。
冬晴稍理旧学有感于怀
陆游（宋代）

天公元不吝光阴，付与书生遂本心。
老已为民犹学问，向虽作吏半山林。
百年断稿传三世，一日晴窗抵万金。
努力更思恢道术，酒杯虽把不须深。
庆陆仁重举男四首
方回（元代）

治郡年才半买臣，青春天上送麒麟。
鼎来好事由阴德，曾活澄江十万人。
寄题林宗山巢龟
楼钥（宋代）

彼泽之陂蒲与荷，有美一人伤如何。
洁清如许岂不好，纫兰缀蓠何足多。
七十二钻无遗策，不灵於己徒遭厄。
人生何用千岁为，愿似巢莲足清白。
雪夜送海上人常州觐叔父，上人殷仲文后
皎然（唐代）

继世风流在，传心向一灯。望云裁衲惯，玩雪步花能。

交战情忘久，销魂别未曾。明朝阮家集，知有竹林僧。
伯成先生席上赋赠韩修龄（韩，关中人，圣秋
陈维崧（清代）

月上梨花午。
恰重逢、江潭旧识，喁喁尔汝。
绛烛两行浑不夜，添上三通画鼓。
说不尽、残唐西楚。
话到英雄儿女恨，绿牙屏惊醒红鹦鹉。
雕笼内，泪如雨。
一般怀抱君犹苦。
家本在、扶风周至，五陵佳处。
汉阙唐陵回首望，渭水无情东去。
剩短蜡、声声诉与。
绣岭宫前花似雪，正秦川公子迷归路。
重酌酒，尽君语。
盘螭山访觉如上人不遇
李流芳（明代）

三年十月盘螭路，石脚纡回矮松树。谁开绝凹香茅宇，四壁围丹门漾素。

重来春浓山正午，湖光欲曙花将暮。两度寻僧僧不遇，小憩幽窗觉禅趣。

庭中残桃自送迎，湖面浮峰无去住。君不见六浮山阁今非主，六浮居士居无处。

欲乞一单终馀年，坐对青山参活句。
清源山房为晋江石申卿 其三
梁有誉（明代）

山气日氤氲，冥心谢世氛。新成子虚赋，閒著太玄文。

松静鹤归晚，山空鸾啸闻。超然不可企，遥睇东山云。
赋得牡丹因感旧游同辈
王恭（明代）

洛阳城里卸吟鞍，几度侯门看牡丹。色借阿环娇上马，香分弄玉醉乘鸾。

铜驼月色人何在，金谷春归梦又残。惆怅旧游今寂寞，一枝浓艳共谁看。
西江月
黄庭坚（宋代）

宋玉短墙东畔，桃源落日西斜。浓妆下著绣帘遮。鼓笛相催清夜。

转眄惊翻长袖，低徊细踏红靴。舞余犹颤满头花。娇学男儿拜谢。
和芊希曾宪史韵二首 其二
吴师道（元代）

平生忤俗苦无朋，心事萧然有发僧。作吏祇师三尺法，读书肯负十年灯。

空持璞玉嗟谁赏，误落樊笼去未能。梦忆金华三月暮，踏云穿雨上崚嶒。
雪中醉题
郑思肖（宋代）

玄雪冥冥凝不飞，朔雪洒洒晴还落。水神恣意弄奇怪，宇宙一白阴风恶。

南州客子心飘飖，狂发长歌破寂寥。醉中浏亮金石声，精神秀发意气骄。

故人睨目嗔我怪，抚掌大笑群儿骇。我家万卷列中堂，古人颠怪皆曾载。

须臾酒醒那得知，索纸落笔蛟龙飞。明晓火轮飞出海，来看壁上新题诗。
立秋
方岳（宋代）

秋日寻诗独自行，藕花香冷水风情。
一凉转觉诗难做，付与梧桐夜雨声。
和陶读《山海经》
苏轼（宋代）

二山在咫尺，灵药非草木。
玄芝生太元，黄精出长谷。
仙都浩如海，岂不供一浴。
何当从山火，束縕分寸烛。
题郭熙画樵夫渡水扇
文彦博（宋代）

浅水深山一径通，樵夫涉水出林中。
可怜画笔多情思，写在霜纨一扇风。
和赵从道赋菜畦春富贵
郑清之（宋代）

多生菜气粥鱼僧，味菜还如好色登。
戏学桃根和露煮，正堪摘稻配香蒸。
芝田不减商山乐，蔬食谁言孔色矜。
蒲笋祗应维蔌美，镂锡何必羡韩膺。
苦篁调啸引
李贺（唐代）

请说轩辕在时事，伶伦采竹二十四。伶伦采之自昆丘，

轩辕诏遣中分作十二。伶伦以之正音律，轩辕以之调元气。

当时黄帝上天时，二十三管咸相随，唯留一管人间吹。

无德不能得此管，此管沉埋虞舜祠。
夜宿荒村
孔德绍（唐代）

绵绵夕漏深，客恨转伤心。抚弦无人听，对酒时独斟。

故乡万里绝，穷愁百虑侵。秋草思边马，绕枝惊夜禽。

风度谷馀响，月斜山半阴。劳歌欲叙意，终是白头吟。
挽胡皋飏
陶育（清代）

簪缨几辈误封圻，甘把千秋让布衣。马革一朝皮骨裹，龙山六布雪霜飞。

一腔热溅平生血，只手坚持死后旂。寄语高堂休怅悒，生儿如此是全归。
孔雀开屏
弘历（清代）

斓斑越鸟双厥趾，离离綷翼脩脩尾。不因毛羽好矜张，何由却入樊笼里。

樊笼初苦久亦安，转忘饮啄栖深山。珠帘绣柱春光媚，时复开屏炫美观。

开屏不惜全身力，但博人誇好颜色。错星缛锦信焜煌，而我对之三叹息。

慕誉徇名有是乎，摇唇鼓舌皆汝徒。安得李家善射手，中汝双目何天衢。
西兴渡压雨赠同邸李计议
徐玑（宋代）

客里遭多难，相逢意已降。酒殽同晚店，烟雨隔秋江。

许国心犹壮，论兵世少双。将门寻旧绩，应不记蓬窗。
重叠金（春游）
赵善扛（宋代）

楚宫杨柳依依碧。遥山翠隐横波溢。绝艳照秾春。春光欲醉人。

波波芳草嫩。微步轻罗衬。花戴满头归。游蜂花上飞。
秣陵秋晚逢陈无波吴好山两同学 其一
商盘（清代）

老柳石城秋，能生六代愁。江山如旧识，今古几清游。

书记双名士，风霜一敝裘。空思纨绮岁，谈笑脱吴钩。
送民部谭衡阳还朝
俞士琮（明代）

与君万里别，相送若为情。夹岸花争发，沿山鸟乱鸣。

帆悬春水色，楫带早潮声。此去银河近，仙槎风浪平。
答谢迈 其三
李彭（宋代）

平生抱瑟齐门立，不比吴宫誇靓妆。周鼎商盘甚淳古，君来独慰九回肠。
邑郭旅中
方一夔（宋代）

出猎将军夜打围，剑头吹火割鲜肥。山林尽有逃生处，自是惊麇触祸机。
行香子 其二 村居
董元恺（清代）

水抱孤村。篱掩闲门。似柴桑隔断红尘。岚光澹淡，草色缤纷。

恰断为友，石为丈，竹为君。

乌程酿酒，紫笋翻春，觉翛然鱼鸟相亲。更邀野老，共与评论。

但一炉烟，一钩月，一帘云。
春蔬
张耒（宋代）

苣甲如刀圭，蒌蒿未生叶。
紫芥绿如指，芜菁苗过茁。
先生家四壁，食案稍罗列。
芬芳芼姜芥，每彻有余啜。
公侯烹五鼎，一饱厨流血。
神官计功罪，沉魄受阴杀。
先生饱扪腹，万事致琐屑。
载览损益篇，终古守斯说。
偈八首
释慧远（宋代）

自小出家，横草不拈，
竖草不把。路转山回君自看，
南不龟头北不厦。
种粟行
孔武仲（宋代）

大儿肩锄出茅屋，小儿倾盘糁新粟。
春来雪稀雨不成，田虽翻犁苦未足。
呜呼农人今向太平年，安得甘雨一洒万物皆醒然。
冬至后过吴、张二子檀溪别业
孟浩然（唐代）

卜筑因自然，檀溪不更穿。园庐二友接，水竹数家连。

直与南山对，非关选地偏。草堂时偃曝，兰枻日周旋。

外事情都远，中流性所便。闲垂太公钓，兴发子猷船。

余亦幽栖者，经过窃慕焉。梅花残腊月，柳色半春天。

鸟泊随阳雁，鱼藏缩项鳊。停杯问山简，何似习池边。
江汉行
陈第（明代）

江汉二千里，征输节节深。
估人贫到骨，洒泪赤沾襟。
旷野无青草，阴风动绿林。
普天财不乏，否泰视民心。
病后访梅九绝
刘克庄（宋代）

与梅交绝几星霜，瞥见南枝喜欲狂。
便欲佩壶携铁笛，为花痛饮百千场。
琅邪三十二咏 其十三 开化寺
韦骧（宋代）

架巘及依崖，轩窗次第开。等为方外客，于此更清怀。
泊庐江县界几遭寇掠
董嗣杲（宋代）

酒兴那如归兴浓，此行谁信破囊空。
扁舟小舣庐江外，雨夜深埋虎穴中。
独客痛心无可说，何人料事偶相同。
昏时抛过铜陵去，不管长江起北风。
奉和袭美太湖诗二十首。崦里
陆龟蒙（唐代）

山横路若绝，转楫逢平川。川中水木幽，高下兼良田。

沟塍堕微溜，桑柘含疏烟。处处倚蚕箔，家家下鱼筌。

騃犊卧新fO，野禽争折莲。试招搔首翁，共语残阳边。

今来九州内，未得皆恬然。贼阵始吉语，狂波又凶年。

吾翁欲何道，守此常安眠。笑我掉头去，芦中闻刺船。

余知隐地术，可以齐真仙。终当从之游，庶复全于天。
和蒋成甫见贻生日韵
魏了翁（宋代）

尚记春风酒满衣，数旬客馆掩空扉。
双乌念哺归难忍，断雁辞行凝不飞。
正念县孤成底事，有来连锦烂生辉。
亟哦七字酬佳赠，归櫂潇湘水正肥。
访唐丹崖留饮
凌云翰（元代）

故人相见话襟期，草草杯盘近午时。莫道越乡风味薄，香醪如蜜菜如丝。
早春出游
陆游（宋代）

微云薄霭新晴後，小盖轻舆古道遥。
林杪幽禽初学啭，墙阴冻道未全消。
酒垆日暮收青旆，市步人归拥画桡。
欹帽扪髯常半醉，逢人谁与话无憀？
籴舟泊高沙为境内所逐却泊天长
许及之（宋代）

官薄谋先拙，才疏食更浮。抱关从委吏，贷粟向河侯。

遏籴还逾境，迎风更溯流。百年俱逆旅，处顺一虚舟。
诗思
方回（元代）

野眺荒山外，诗愁细雨中。
肯令一字俗，已拼百年穷。
病体皮肤皱，寒庖糗饵空。
戎葵独何事，故作向人红。
题天开图画
章甫（宋代）

使君新筑北城隈，举酒标名绣斧来。
一览江山因胜地，四时图画自天开。
坐令宋史空盘礴，岂有并刀解翦裁。
暇日莫辞频领客，年丰无事好衔杯。
阁皂山道士晏时中过我南浦久之告归三首
曾丰（宋代）

客里相逢天一涯，吾归未得羡君回。
闽山荔子量分去，庾岭梅花剩寄来。
登迎晖楼有作
王廷相（明代）

按图欣名胜，宿心慕蜀甸。今兹遂游旅，偶得契贞观。

危埤凌山遂，层楼接天汉。阳律嘘生遂，春令行雷电。

原隰芬草树，巘崿各葱茜。幽人时往来，丹鹤亦回缅。

华阳带锦水，佳丽足三叹。幽赏纷林花，离悰剧江燕。

虽乏长卿才，颇协康乐玩。嗟尔见羁束，鄙哉任情恋。

瑶草竟何掇，缁发日云变。嗜物天机伐，矜智圣灵散。

愧彼丘园徒，挥手谢簪弁。
闲趣
陆游（宋代）

坚闭门来又过冬，一裘且复拥龙锺。
不辞陋巷如浆冷，自爱新龙似粥醲。
迎妇桥边灯煜煜，赛神林外鼓冬冬。
岂惟自得闲中趣，要遣儿孙世作农。
冬日美人蕉与池畔梅花对植偶作二首 其一
罗万杰（明代）

怯寒贪睡意迟迟，掩映疏棂影若私。肯与老梅为近侍，呼他名字绿衣儿。
离京师
吕颐浩（唐代）

春光冉冉过皇州，桂棹东归汴水流。满岸风光连别浦，两行烟水送归舟。

粗官自不随时用，拙宦安能为已谋。香寺故人来话别，一樽清酒散牢愁。
宫词一百首
岳珂（宋代）

升龙门内屋千楹，玉宇金题映紫庭。
卷帙异书三十万，至今光彩动奎星。
次信文早春韵
洪皓（宋代）

一星终后尚蹉跎，四壁如悬已化梭。
方殢圣贤排旅闷，忽惊天地应人和。
春风乍扇融冰雪，佛火初收散绮罗。
遐想太园桃了下，旧蹊好在有谁过。
癸丑上巳前同潘幼南、邵息庵、庞聱、俞君实四老破山寺看玉兰，率成两律呈诸同游郢正并祈和章 其一
方仁渊（清代）

辛夷初放尚轻寒，萧条寻春兴未阑。花发莲台光照玉，香浮竹径气吹兰。

托根净土疑仙种，结伴名山仗佛看。风煖日晴宜我辈，今朝五老醉颜丹。
元旦
欧阳建（魏晋）

玉炉香袅笔毛濡，元旦诗骚鼓角摧。十载未穿维翰砚，一壶得角步兵厨。

雪并残臈归刍狗，风引韶光到草庐。翘首白云三千里，江公多似郭公愚。
人生天地间
陈襄（宋代）

天无私覆心，地无私载德。
人生天地间，荣辰何相隔。
农者不释天，朱门列鼎食。
巧妇不下机，公子罗纨饰。
富贵岂劳心，饥寒空努力。
惟有北邙山，冢墓皆荆棘。
春日偶成二首
陈著（宋代）

老景还逢春一番，尚能消受自温存。
蚕寒风雨梨花屋，蕨熟人温桦角村。
无事课儿多闭户，有时见客一开樽。
旁观莫笑谋生拙，元是诗书旧子孙。
题洪景伯得江亭二首 其二
王质（宋代）

主去朝行在，花留伴此亭。别催心衮衮，春搅思冥冥。

此事须丘壑，何人嗣典型。但当添种竹，相对北山青。
解语花·上元
周邦彦（宋代）

风销焰蜡，露浥红莲，花市光相射。桂华流瓦。纤云散，耿耿素娥欲下。衣裳淡雅。看楚女纤腰一把。箫鼓喧，人影参差，满路飘香麝。
因念都城放夜。望千门如昼，嬉笑游冶。钿车罗帕。相逢处，自有暗尘随马。年光是也。唯只见、旧情衰谢。清漏移，飞盖归来，从舞休歌罢。
丘中春卧寄王子
岑参（唐代）

田中开白室，林下闭玄关。卷迹人方处，无心云自闲。

竹深喧暮鸟，花缺露春山。胜事那能说，王孙去未还。
次韵雨阻游人
方岳（宋代）

村坞花飞片片红，横遭涩雨又悭风。
无何春事三分过，不肯游人一笑同。
穷胜园林惟我辈，傥来轩冕付诸公。
烟云两屐亦堪醉，莫问圣贤诗一中。
和孙传师秘校见赠
邵雍（宋代）

天津南畔是吾庐，时荷夫君枉乘车。
始为退来忘检束，却因闲久长空疏。
与其功业逋青史，孰若云山负素书。
一片丹诚最难状，庶几长得类舟虚。
与帅干架阁宗叔
赵孟坚（宋代）

曾闻老吏说先猷，咳唾珠玑下笔遒。大器莫为时所用，高科还笔子能收。

相逢禹会嗟何晚，薄可郊寒匪暗投。珍重斯文肯勉力，清朝坟典要人修。
夜坐即事
黄庚（元代）

霜气侵窗冷客毡，青要白发老堪邻。
光阴明日又明日，世事一年难一年。
眼底江山元似旧，胸中风月本无边。
道人不作阳台梦，纸帐梅花伴独眠。
偈颂五十一首
释道冲（宋代）

须弥可裂，海水可竭。
若论此事，宁可截舌。
大言 其三
黎士弘（清代）

马安称巧仕，潘生嗟宦拙。万物各枯菀，造化何区别。

达士贱权各，名花厌高格。蟋蟀知风寒，鸿雁知霜冽。

泛泛水中凫，稻粱谋亦得。
策蹇冲寒图
陈樵（元代）

水际行人绝往来，石泉幽树太清奇。挥毫对客无情意，不似黔驴背上诗。
石湖
叶茵（宋代）

千古湖山人物，百年翰墨文章。
寂寞梅花开处，一尊自酹寒香。
梅仙观
洪朋（宋代）

炎灵失其御，四海无安税。呜乎梅南昌，脱屣元始岁。

小臣披肝胆，宫掖事严秘。上书竟渺茫，弃掷江湖外。

一朝厌蜗角，万里骑鹏背。向来杀青士，此事美无对。

到今瑶池地，风露翔孔翠。仰瞻神界游，千载想生气。

愿为龙鳞婴，勿学蝉骨蜕。
七十翁吟五言古体十首
方回（元代）

五男三女儿，侥幸肖吾祖。
贤愚挂怀抱，笑陶敢效杜。
长男近寄书，长女化为土。
嗟予七十翁，哭此四十女。
此女抱恨久，嫁不得其所。
厥夫实鸱鸮，厥舅乃狼虎。
谰讼欲杀予，破家谢官府。
不禁毁璧痛，何啻茹荼苦。
四月上浣日同寮约游西湖十绝 其二
张镃（宋代）

清晓溟濛雨气浓，出关晴色便葱茏。层云特为诗人喜，添起山头四五峰。
长至前二日同右吉翁山陪曹秋岳先生宿雁门关即事四十韵拈玉树凋伤枫树林之句分凋字
李因笃（清代）

使者归旌近，云州去路遥。部间催枥马，关下缓星轺。

折简俱相及，披裘各见招。佳人蒙夙契，胜友得联镳。

野涸泒溪水，风深荻岸桥。荒陴依战伐，晚景媚渔樵。

渐蹴双崖底，平临万仞标。羊肠盘紫塞，鹄卵插青霄。

日暮冰霜积，年丰伏腊调。人家留戍垒，供帐设山椒。

惜别寒温略，哀时比兴饶。安危宁异想，驾驭不同条。

天眷垂西顾，民生脱大僚。翻疑开府节，只数侍中貂。

甸国奚芳蔼，江云竟寂寥。抡才喧此地，授钺忆先朝。

水旱纷犹昨，兵戈郁未销。庙谟多惨淡，公等尚风飙。

事岂和衷得，恩将使过要。舆情违坦坦，物论付嚣嚣。

半壁功谁就，诸羌衅自挑。祁连犹举火，瀚海未通潮。

治化同缘木，乘除比梦蕉。薄言秦《驷铁》，遗恨汉嫖姚。

抚迹怀难尽，更端客重邀。壶觞移短榻，棨戟壮寒宵。

地隘沾行骑，山高响丽谯。闻诗矜越绝，藉草出江瑶。

静觉微薰转，频添画烛烧。醉来吟不次，辞去卧无聊。

素志蹉跎失，朱颜积渐凋。空余餐菊蕊，悔不学松乔。

已任颠毛换，遑论髀肉消。异方甘蠖伏，吾道总萍漂。

隔屋分旗鼓，开窗逼斗杓。健儿村外宿，饥虎夜深骄。

奔陆回长驭，和羲近蓼萧。临歧愁偃蹇，后约待清韶。

执手晨光发，登车骤雪飘。他年烦太史，永纪雁门朝。
醉蓬莱
晁端礼（宋代）

看梅梢初动，池面冰澌，小春时候。当日生贤，庆皇家忠厚。龙种殊常，照人眉宇，似汝阳端秀。世取贤科，胪传圣语，增光华胄。

天汉灵源，最为亲近，茅土真封，旧时传授。开府新恩，拜除书非久。鸣珮拖绅，曳香摇翠，向画堂称寿。物外光阴，樽前笑语，年年依旧。
林居
王建（唐代）

荒林四面通，门在野田中。顽仆长如客，贫居未胜蓬。

旧绵衣不暖，新草屋多风。唯去山南近，闲亲贩药翁。
别曹教授三首
裘万顷（宋代）

一岁与君三别离，盍簪此去定何时。
梅花未必堪相寄，待倩邮筒寄小诗。
都门冬日送宫生爽斋归里 其一
李璋煜（清代）

不作三年聚，宁知一别难。相依怜拙宦，濒去劝加餐。

秘笈谁同校，征衣念汝寒。地逢旧雨，传话报平安。
临江仙
邹浩（宋代）

有个头陀修苦行，头上头发毿毿。身披一副醦裙衫。紧缠双脚，苦苦要游南。

闻说度牒朝夕到，并除颔下髭髯。钵中无粥住无庵。摩登伽处，只恐却重参。
次韵元进以长句见勉
周紫芝（宋代）

一雨俱回草木春，槁枝着叶定何因。烦君笔底三昧句，洗我胸中千斛尘。

忧患此生真已了，风烟万里正愁人。白头攘臂干戈里，欲遣何人唤孔宾。
驱马五章章五句黄钟清宫
黄佐（明代）

驱马滔滔，遵彼林皋。匪游以遨，将命靡竣，我心忉忉。

驱马滔滔，戒我徒旅。匪游以遨，将命靡竣，岂求宁宇。

悠悠彼鳣，载浮载潜。亦照于潭，将命靡竣，父于何瞻。

离离彼翟，载鸣载飞。亦集于蓖，将命靡竣，母于何依。

驾彼乘牡，夙夜孔皆。匪游以遨，念我二人，歌以告怀。
齐天乐（寿贾使三月二十八日生）
方衡（宋代）

伏以皇祚中兴，笃生元哲。维岳受命，允协良辰。同禀天地之清宁，间出山河之气数。仰惟某官，身兼三杰，德盛一夔。西清学士之班，选高天下；东方诸侯之长，功冠域中。拥百万之貔貅，制三边之狼虎。克膺大任，宜受遐龄。某辱在万间，尤深鼓舞。敬裁一曲，莫尽形容。仰祈熏慈，俯加采览。

皇天眷佑中兴烈。维岳共生鸿硕。镇抚精神，规恢调度，未数至言长策。中原徯望，总万里山河，尽归经画。更看旋乾转坤，烦一指麾力。

胡尘顿消海岱，倚天长啸处，兼惠南北。宝镇还朝，圣恩如海，趁得松高华席。星辰步峻，看丹凤飞来，趣登枢极。□寿齐天，愿齐开寿域。
雨余早起五首
方回（元代）

灯暗窗明暖又寒，破鞋坏待藓痕乾。
惜花爱笋人谁解，冒雨行来百匝看。
偈颂六十八首
释法薰（宋代）

放下觅无踪，尽力提不起。
寸铁未施，刀锵满地，
明眼衲僧失巴鼻。
寄轩
韩淲（宋代）

陶潜彭泽归，岂敢傲一世。聊从户牖间，作计等蝉蜕。

君乎得此心，名字置所憩。俛仰旦复昏，浅揭深则厉。
丁未春日瓶中梅殊未开二首
范成大（宋代）

夜雪腊前冻，朝阳春后苏。
人怜疏蕊瘦，花笑病翁臞。
露白能多少？寻春似有无。
诗催全不力，煮水换铜壶。
书事十绝
曾惇（宋代）

连营貔虎气如云，听诏人人愿立勋。
沔鄂蕲黄一千里，更无人说岳家军。
赴召试登凤凰台望大江
吴斌（明代）

未登麒麟之秘阁，且上凤凰之高台。凤凰台上极远目，海风飞洒清浮埃。

白日出，青天开，但看万里长江从西来。雪中苍茫自无际，直涌大地高崔嵬。

朝宗势，去不回，万水尽入东南隈。天堑设，皇图恢，龙盘虎踞雄九垓。

金宫宝阙天上开，一人有庆万国来。万国来，咸梯航，天子万寿镇万方。

神基永固同天长，寿与江水俱无疆。高台览德来凤凰。
赋赠容州刺史马鲠臣持国
赵公豫（宋代）

扶风家学属渊泉，刺史分符继起贤。坐啸名篇词典要，十春佳咏语轻圆。

虞山蒙幸腾飞盖，琴水邀荣泛画船。今日远人寻旧好，抠衣铃阁拜君前。
西江月·廿一史弹词第一段总说开场下场词二首·其一
杨慎（明代）

天上乌飞兔走，人间古往今来。沉吟屈指数英才。多少是非成败。
富贵歌楼舞榭，凄凉废冢荒台。万般回首化尘埃。只有青山不改。
送焦廷璋之洪
刘崧（元代）

玄冬山谷寒崔嵬，北风吹雪从天来。居人屏缩不出户，子有远天良苦哉。

道路苍茫岁云暮，甚欲留君不能住。仙槎江口石潭深，南望不见青枫树。

送天却过东城头，更上桥西沽酒楼。楼前无数白云阙，磊落如对三神洲。

当歌置酒忽不乐，少小无成总萧索。长辕短棹日纷纭，山雨江云谩如昨。

闻昔尔祖出牧时，我家大父而翁师。清尊画戟照白发，二老风流如见之。

旧家文物今何在，霜露荒荒岁年改。珠林孙子真可怜，羡尔承宗振光采。

君家巷北我巷南，古藤秋树寒交参。贱贫奔走少相聚，总有至乐何由堪。

昨者诵君新句好，于我还能慰枯槁。雪消南浦柂楼高，忆尔离愁满秋草。
閒居杂咏三十二首·博学
陈淳（宋代）

泛观事物间，是理真卓卓。
无一非吾事，要在博所学。
读史有感
王顼龄（清代）

授钺勤王日夜闻，麒麟高设待殊勋。湘东漫说擒侯景，项羽徒能杀冠军。

甲士虫沙麾下变，美人丝竹帐前纷。书生空有忧时泪，洒向东风到夕曛。
离楚夜泊高丽馆寄杨克一甥四首
张耒（宋代）

士师我自出，爽迈凌清秋。
年少不饮酒，昏灯夜问囚。
尔家外大父，听狱代其忧。
备饥朝煮饭，驱蚊夜张帱。
狱成上府时，稽颡呼张侯。
恕心临缧绁，相盗以戈矛。
无令市死厉，请帝号重幽
端午帖子词二十首·皇后合五首
欧阳修（宋代）

覆槛午阴黄鸟啭，烘帘晓日绛榴繁。
天子彩缕争新巧，共续千龄奉至尊。
法驾导引曲 书葛仙飞升台
夏言（明代）

丹崖上，丹崖上，立壁倚青冥。赤雾蒙蒙迷翠壑，白云杳杳漾沧溟。

岩下走雷霆。
登玉皇阁周览燕都偶而成书
耶律铸（宋代）

势倾幽谷控扶桑，琪树霓旌照八荒。一种世间豪侠窟，九重天上利名场。

翠帘笼日纵金凤，清跸揭云朝玉皇。何事未祈心事了，更休颓思愧平章。
邵令人余氏挽词二首 其一
孙觌（宋代）

身老偕三寿，家肥赋万钟。给扶灵杖稳，赐礼紫泥封。

青冢连双璧，苍精蛰二龙。春风吹宰树，萧飒垄头松。
湘妃庙
罗隐（唐代）

刘表荒碑断水滨，庙前幽草闭残春。已将怨泪流斑竹，

又感悲风入白蘋.八族未来谁北拱，四凶犹在莫南巡。

九峰相似堪疑处，望见苍梧不见人。
题怪石
董将（宋代）

兹山翠成堆，峭骨乃如许。化工妙融结，石罅走青乳。

当年女娲氏，炼此不及补。岩岩至于今，丈室枕其股。

我来手摩挲，松阴日亭午。初疑道士羊，亦类将军虎。

坐久饥肠鸣，试作先主煮。
新城道中·其一
苏轼（宋代）

东风知我欲山行，吹断檐间积雨声。
岭上晴云披絮帽，树头初日挂铜钲。
野桃含笑竹篱短，溪柳自摇沙水清。
西崦人家应最乐，煮芹烧笋饷春耕。
杂咏十首酬汪镇卿 其一
林景熙（宋代）

踆乌不停飞，敛景下蒙谷。征途险在前，而况车折轴。

夸父追羲和，欲挽丹砂毂。意远力不任，化作邓林木。

漫漫夜何如，长歌饭觳觫。
和提刑赵学士探梅三绝
范仲淹（宋代）

百花争早孰过梅，天与芳时岂待催。
莫惜黄金置清赏，隔年春色为君开。
题赵侯画沧江远岫图
周紫芝（宋代）

公子风流绝代无，名高当与大年俱。自从剪得吴江水，不爱滕王蛱蝶图。
和宋成伯
毕仲游（宋代）

度日门长掩，寻春事已非。鹊惊随吏散，燕熟傍人飞。

手拙裁书懒，头昏漉酒稀。坐来空咄咄，不是悟禅机。
五到洞霄兼似冲妙
施枢（宋代）

多谢名山不厌人，五来此地着闲身。
泉声带雨驱烦暑，空翠萦风绝点尘。
金鼎火能知应候，玉壶花自占长春。
何时许证三生约，乞借烟霞与卜邻。
清平乐·菲菲香雪
姚燧（元代）

菲菲香雪。更照溶溶月。管被司花嫌太洁。故遗啼鹃溅血。方舒笑脸迎丹。两声深院珊珊。有底春愁未诉，向人红泪阑干。
溪上
陆游（宋代）

偶就澄溪照幅巾，兰亭遗韵想清真。
功名不入山林梦，诗酒犹关老病身。
万事只增思鲁叹，百年常媿避秦人。
超然聊喜高情在，手挈长条贯细鳞。
红梅二首
白玉蟾（宋代）

玉妃初醉下瑶台，紫雾深深拨不开。
却恐错穿桃杏径，高烧银烛照归来。
移居昭州 其一
邹浩（宋代）

广南东西四十州，瘴疠莫与新昭侔。我身多病亦知免，陛下仁同天地流。
题花十绝句
程公许（宋代）

络绎筠篮为我分，古铜云罍井花温。
无情风雨连宵恶，数朵窗纱故自存。
普贤寺铁象
尚镕（清代）

南唐刺史边菩萨，象教西来意能达。铸成铁象乘普贤，兵火城中镇争夺。

普贤偶现人天身，铁象何须廿万斤。四蹄踞地厚地裂，下有鳌戴愁掀翻。

香象人夸渡河美，欲行不行色欢喜。神完应可却熊罴，力抟宁愁遇狮子。

当年精铁生深山，岂知铸象灵化顽。消受香烟已千载，胡不驱去排仙班。

频年劫火烧萧寺，身不能焚齿逾利。游魂偶洗象牙潭，魑魅无声老蛟避。
郊庙歌辞。享文敬太子庙乐章。登歌
陈京（唐代）

歌以德发，声以乐贵。乐善名存，追仙礼异。

鸾旌拱修，凤鸣合吹。神听皇慈，仲月皆至。
下山有作
张栻（宋代）

五日山行复下山，爱山不肯住不间。
此心无着身长健，明岁秋高却往还。
昼卧
陆游（宋代）

我意殊昏然，一日三就枕。
目前幸未病，病势亦凛凛。
偶拈一卷读，美若鸠食葚。
虽云嗜好笃，自计亦已审。
圣门未能窥，讵敢希在寝。
所求养根原，常恐躐阶品。
死期诚已迫，尚可支数稔。
藨蔉不废功，吾其享高廪。
酹江月/念奴娇
林正大（宋代）

坐愁书室，谩临风、遐想蓬莱高致。抚鹤扪松长叹息，失足误来人世。紫禁九重，碧山万里，无路鸣珂佩。江山胜处，且寻花柳倾醉。不堪送客清川，系帆渌水，烟景供憔悴。更举芳尊浇别恨，逸趣浮游天外。雄笔横挥，素琴轻拍，一笑成扬袂。洛阳秋早，归时同赏鲈脍。
擬白乐天诗
晃逈（宋代）

权要亦在苦，苦在当忧责。
闲慢亦有乐，乐在无萦迫。
戏答王观复酴醾菊二首
黄庭坚（宋代）

谁将陶令黄金菊，幻作酴醾白玉花。
小草真成有风味，东园添我老生涯。
东武怀古 其二
周亮工（清代）

姑幕城头万木号，波光浩荡客心劳。群鸥欲往迎朝旭，独鹤闲来听晚涛。

古寺知谁传伏湛，名山应只隐卢敖。能从海厂留三月，不得仙人亦自豪。
辽车滩
杨万里（宋代）

东岸上不得，西岸上更难。五船往复来，经纬滩两间。

一船初径进，当流为众先。涛头打澎湃，退缩不敢干。

一船作后殿，忽焉突而前。瞬息越湍险，回顾有矜颜。

老夫与寓目，亦为一粲然。
道中赠桓司马季圭诗
何逊（南北朝）

晨缆虽同解，晚洲阻洪入。犹如征鸟飞，差池不可及。

本愿申羁旅，何言异翔集。君渡北江时，讵今南浦泣。
金缕曲·闷欲呼天说
吴藻（清代）

闷欲呼天说。问苍苍、生人在世，忍偏磨灭？从古难消豪士气，也只书空咄咄。正自检、断肠诗阅。看到伤心翻天笑，笑公然、愁是吾家物！都并入、笔端结。
英雄儿女原无别。叹千秋、收场一例，泪皆成血。待把柔情轻放下，不唱柳边风月；且整顿、铜琶铁拨。读罢《离骚》还酌酒，向大江东去歌残阕。声早遏，碧云裂。
致政宣义王公挽歌辞
葛立方（宋代）

平生志趣漫无求，蠖屈乡关七十秋。
不把楞伽堆案上，每将周易置床头。
天庭纶告荣初命，子舍安车互两州。
云水俄惊遗宝剑，幽扉欲启涕横流。